ISIKHATHI samaholide kazibandlela (December) sesiseMome. Lesi yisikhathi esimnandi kodwa esingalethi intokozo kubo bonke abantu njengoba sazi ukuthi sivela emindenini engafani. Yilowo nalowo mndeni unotwayi wawo kodwa ngesinye isikhathi ongeke ulubone uma ungumuntu wangaphandle.
Kunabantu abake bafise sengathi isikhathi samaholide bangasichitha kwenye indawo, bangayi emakhaya ngoba bebalekela izingxabano eziba khona emndenini, ikakhulukazi lapho kuhlangenwe.
Bazi kahle omakoti ukuthi uma kuhlangene imindeni basuke bebhekwe ngamehlo abomvu, ikakhulukazi ngomamezala.
Phela umamezala ufuna ukubona ukuthi indodana yakhe yakhetha kahle yini. Lokhu ukubona ngokuthi umakoti atatazele ebaleni, agqigqizele namabhodwe ekhishini, atatazele kube njeya. Kanti ngaphezu kwalokho nabazukulu (izingane zakhe) kumele babonakale ukuthi bafundisekile futhi banenhlonipho.
Kumele sikhumbule ukuthi la ngaphandle kakuphunyelelwa kanye kanye. Cishe iningi labantu ngalesi sikhathi lifikelwa yimizwa ehlukene uma sekumele libhekise amabombo emakhaya.
Ngesikhathi samaholide uma sekuxoxwa ekhaya, abantu bekhuluma ngezinto abafisa ukuzenza noma asebezenzile, uma ungabanga nenhlanhla yokuphumelela njengalaba ozalwa nabo, lesi sikhathi kungaba yisikhathi esinzima ngoba uhlala ngezinqe obala okwesele.
Uma kungenjalo kuba nomalume noma umalumekazi okuthi uma sekuhleliwe kahle athande ukuvusa izinto ezindala.
Akugcini lapho ngisho, ukudla okumele kudliwe kuyaxatshanelwa. Khumbula ukuthi emindenini yethu thina abampisholo injabulo yethu ihambisana nokubusa kudliwe, kufinywe ngendololwane. Uma sijabule kumele kube nokudla okumnandi neziphuzo ezithile zokwehlisa.
Konke lokhu kwenziwa ngemali, uma sekumele kuhlanganiswe amasenti kuhanjwe kuyothengwa ukudla okuzokwazi ukuba kuhlale kuze kuphele amaholide, uthola ukuthi kukhona abazoshaya amakhala bangafuni ukuphosa esivivaneni. Uthole ukuthi kukhona umuntu odlayo nje futhi onezingane kodwa ongafuni ukufaka ngisho isenti elimnyama lapho kuhlanganiswa imali yokuyothenga ukudla.
“Zifunda (ezami) ezikoleni zezinhlotshana - kuyenzeka kwesinye isikhathi zikhulume isingisi uma zizodwa. Uma zike zezwakala kuba sengathi yiphutha lami, abadala babuya bathethise mina. Iyona kuphela into engicika uma ngisekhaya, kuvele kubukeke sengathi ngizenza ngcono,” kuchaza yena.